שו"ת רשב"ץ (תשב"ץ)/חלק ג/פט
שאלה פט:

והראן:

מה ששאלת בענין נכרי המטהר יינו על יד ישראל אם הוא מותר לשתות ממנו אם לא:

תשובה:
דע כי המטהר יינו של נכרי ומניחו בתוך אוצרו של נכרי עצמו לפי הנראה מפשט הגמרא בפ' ר' ישמעאל (ס"א ע"א) אין לו תקנה עד שיהי' הישראלי יושב ומשמר שכיון שהיין הוא שלו והוא סוגר אותו בלילה אנו חוששין שמא יזייף החותם כיון שאינו נתפס עליו כגנב וגם אינו חושש שיבא מי שיראנו זהו הנראה מפשט השמוע'.
וכן דעת הרבה מהפוסקים אבל ר"ת ז"ל כתב שאם יש חותם בתוך חותם שהוא מותר.
וגם הוא מיקל קולא אחרת שלא נאמר בגמרא שצריך שיהי' יושב ומשמר אלא כשהנכרי הוא מטהר מכרמיו אבל אם הוא לוקח מהשוק ומטהר כדי להרויח אין לחוש לזיוף כדי שלא יפסידוהו היהודים.
מ"מ הכל תלוי לפי מה שיראה אל הקהל שאם השומר הוא איש אמונים ואין חושדין אותו שיניח הנכרי לנסך מפני פחד או אהבה ויראו שהאוצר יש בו שני חותמו' מלבד המפתח אז יהיה היין מותר אע"פ שמפתח וחותם דינם כשני חותמוח זהו במפתח של ברזל שאינו יכול להזדייף כי אם בעמל וטורח אבל במפתחות שבארצות אלו יש לחוש לזיוף ואם יש לחוש לזיוף הוא אסור ושומר נפשו ירחק ממנו והמזהיר את העם יזהיר כזוהר הרקיע ותבא עליו ברכה: